
תקנות משפחות חיילים שנספו במערכה (תגמולים ושיקום)(תשלום למימון צרכים מיוחדים)(תיקון), התשס"ה-2005 


היו"ר חיים כץ:

	שלום לכולם, אני מתכבד לפתוח את ישיבת הוועדה. על סדר היום - שינוי בתקנות משפחות חיילים שנספו במערכה (תגמולים ושיקום)(תשלום למימון צרכים מיוחדים)(תיקון), התשס"ה-2005 . הייתי רוצה לשמוע אם למישהו מהנציגים יש מה להעיר. 

אלי בן שם:
	
	הנושא הזה כבר נדון בוועדה מספר פעמים, והיה בתיקונים. לנו אין שום הערות. ההסכם הזה מקובל עלינו. הכל כבר נבדק וסוכם מבחינתנו. 

פזית אליהו:

	אני מהלשכה המשפטית של משרד הביטחון. התקנות האלה מכוח סעיף 10(ג) שתוקן באותם דיונים שאלי בן שם דיבר עליהם, לפני שנתיים, ב- 2003. עכשיו אנחנו באים ליישם את החוק בתקנות ולתת את התשלום החודשי למימון צרכים מיוחדים להורים שכולים מחוסרי הכנסה. 

	התקנות האלה כוללות למעשה את התוספות לצרכים מיוחדים: 1. תוספת לשכול מחוסר הכנסה, כאשר אנחנו מדברים על סכום של 1,030 שקלים לזוג. בתקנות נכתב 515 שקלים כי הנוסח של החוק והתקנות הוא לפי הורה שכול יחיד, בודד, או יותר נכון - חצי זוג. לכן זה נוסח בצורה הזו.  לגבי הורה שכול שהוא באמת בודד - הוא מקבל 80% מהסכום הזה, 824 שקלים. 

היו"ר חיים כץ:

	ממתי התחולה? 

פזית אליהו:

	התחולה של 1,030 שקלים היא מינואר 2004, כאשר כבר בשנת 2003 שולם סכום קטן יותר, שזה 600 שקלים לזוג, ולכן גם נקבעה הוראת המעבר, כדי לעגן את התשלום שבוצע במהלך שנת 2003 עד למועד תחילת התקנות. 

	אני אוסיף רק שלצורך מתן תוספת מחוסר הכנסה יש הכנסות שאנחנו לא נראה אותן כהכנסה, כגון - קצבת זקנה, קצבת נכות כללית, קצבת ילדים, תשלומים לפי חוק משפחות חיילים, תגמולים על פי חוקי הנכים, על פי חוק רדיפות הנאצים, וגם - הכנסה שאינה עולה על 500 שקלים לזוג, מכל מקור שהוא. זאת תוספת שהוספנו בעקבות הערות של חבר הכנסת שאול יהלום בדיון שהיה בזמנו, בתיקון החוק. 

	התוספת הנוספת בתקנות האלה מתייחסת למענק להורה שכול שנולד לו ילד לאחר האסון, ומדובר במענק בסך 15,000 שקלים. שוב - התקנות הן בתיאום מלא עם ארגון "יד לבנים", הנוסח הוא על דעתם, ובתיאום עם כל הגורמים הרלבנטיים. 

ג'ודי וסרמן:

	אתם מבקשים להחליף את סעיף 2 ולשנות את אופן עדכון הסכומים. האם אופן העדכון החדש יביא לתשלום סכומים גדולים יותר לאורך זמן או סכומים קטנים יותר? איך תשפיע צורת העדכון השונה? 



פזית אליהו:

	אני אסביר: התקנות, בנוסחן הקודם, משנת 84 - קבעו מנגנון שונה של הצמדה לפי שיעור עליית השכר לעובד מדינה. במסגרת התיקון הגדול שהיה לחוק משפחות חיילים נקבע מנגנון הצמדה שונה. לכן חשבנו שנכון שגם התקנות, שבעצם מעגנות את התשלום מכוח החוק, גם הן ייקבעו את אותו מנגנון הצמדה שקיים בחוק. לגבי השאלה האם זה יעלה - אני לא - - 

רחל תל אור:

	את מתכוונת מבחינה תקציבית? לא יהיה לנו שום שינוי בתקציב שאנחנו עומדים לתקצב. 

ג'ודי וסרמן:

	אני מדברת על המשפחות, על האנשים שיקבלו את התגמול - על מנגנון ההצמדה החדש, לעומת הישן. אז אמרו לי שזה שונה, וזה עכשיו הותאם למנגנון שקיים בחוק. 

רחל תל אור:
	
	מה שנקבע, מלכתחילה, שבשנה הראשונה תשולם המחצית הראשונה, ולאחר מכן נשלים את זה לסכום הזה שאנחנו מדברים עליו עכשיו. 

היו"ר חיים כץ:

	תסבירי שוב. 

רחל תל אור:

	אם מדברים על מנגנון הצמדה- יש פה אנשי תקציבים. 

איציק שבתאי:

	אני מאגף התקציבים במשרד הביטחון. יש פה שני דברים שונים - יש את התשלום עצמו - שנותנים עוד 1,100 שקל - - 

היו"ר חיים כץ:

	לא עוד. זה בנוסף ל - - . וזה מינואר 2004. איך הם מקבלים את הכסף? 

רחל תל אור:

	בתגמול. יחד עם התגמול. 

היו"ר חיים כץ:

	הם מקבלים בתשלום אחד באופן רטרואקטיבי? 

רחל תל אור:

	נכון. 

היו"ר חיים כץ:

	בשוטף - בסדר. ברטרו - הם מקבלים את הכל בפעם אחת.  

איציק שבתאי:

	הוא קיבל 600 שקל? הוא ממשיך לקבל 600 שקל באופן שוטף. 

היו"ר חיים כץ:
	
	עכשיו אתה מעלה לו. זה לא עוד 1,030 שקל. אתה מעלה לו ל - 1,030 שקל. 

ג'ודי וסרמן:

	אבל קודם, מכוח התקנות, לא היה - - בכלל. 

היו"ר חיים כץ:

	או.קיי. בסדר. שילמו שלא מכוח התקנות. עכשיו אתה מעלה לו ב- 430 שקל ואז אתה נותן לו את התוספת של ה- 430 שקל רטרו, מינואר 2004. נשאלה השאלה איך אתה מצמיד את ה- 1,030 שקל החדשים, אם זה יאושר בתקנות. איך זה יהיה צמוד? 

איציק שבתאי:

	באותו מנגנון הצמדה של התגמול עצמו, שנכון לעכשיו, על פי חוק ההסדרים במשק, מ- 2003 יש בו הקפאה, עד ה- 31 לדצמבר, 2006. התגמולים הם לא צמודים. מ- 2006, לגבי כלל המשק, גם לנכים, גם להורים שכולים וגם לאלמנות - -

ג'ודי וסרמן:

	בוא נאמר שלא היתה הקפאה ובוא נאמר שזה היה מוצמד באופן אמיתי. האם צורת ההצמדה על פי החוק נותנת את אותו הצמדה לפי התקנות, ואם לא - מה השוני? 

איציק שבתאי:

	אין שוני. 

ג'ודי וסרמן:

	אבל יש שוני - זו צורת עדכון שונה. אתה אומרת שאריתמטית זה יוצא אותו מספר? 

איציק שבתאי:

	לא, אני אומר שאופן ההצמדה של התגמול עצמו יהיה זהה לתוספת של התגמול - - 

ג'ודי וסרמן:

	אתה מכיר את אופן העדכון בתקנות, היום? 

איציק שבתאי:

	כן. 

ג'ודי וסרמן:

	מה זה שונה מאופן העדכון שבחוק? 


איציק שבתאי:

	אני לא יודע מה זה שונה מאופן העדכון שבחוק, אני יודע שבמנגנון עצמו - הוא זהה - - 

היו"ר חים כץ:

	איך זה צמוד היום? 	

איציק שבתאי:

	יש הצמדה לעובדי מדינה ברמה י"ח, משהו כזה. 

היו"ר חיים כץ:

	איך הסכומים צמודים?  תסביר: למה הם צמודים, למדד? 

איציק שבתאי:

	יש שכר לעובד מדינה. יש פורמט של הצמדה לעובד מדינה, לדרגה מסוימת. 

היו"ר חיים כץ:

	הם צמודים לדרגה? 

מוטי שלו:

	בחוק - צמודים לדרגה 19. החישוב הוא לפי דרגה 19 של עובד מדינה. עדכון התגמולים היום, המנגנון שקיים, הוא על פי עליית מדד היוקר. 

היו"ר חיים כץ:

	דרך העדכון היא - מדד, פלוס - מה? 

מוטי שלו:

	תוספת היוקר. 

ג'ודי וסרמן:

	אז  - - כמו שהוא. והתגמול הבסיסי, שעל פי החוק - צמודים לעובדי מדינה. 	

היו"ר חיים כץ:

	זאת אומרת, באופן כללי - מבקשים ממשרד הביטחון להעלות את הגמול מ-600 שקל ל- 1,030 שקל, רטרואקטיבית, מינואר 2004, כשזה לא צמוד עד 31 בדצמבר 2006, בגלל מה שקורה במשק הישראלי. 

ג'ודי וסרמן:

	יש לי עוד הערה משפטית, ואולי אני אוכל לדבר על כך עם היועצים המשפטיים, לגבי מועד התחילה של תקנה 3. אתם קובעים שמועד התחילה היא 2004, ו - - הוראת מעבר, מ- 2003. 



היו"ר חיים כץ:

	היועצים המשפטיים יסתדרו ביניהם, אבל המטרה היא שהמשפחות השכולות תקבלנה את התוספת שלהם. 

	לכן - מי בעד אישור? תודה. הוועדה אישרה את שינוי התקנות. אני מקווה שזה המעט שאנחנו יכולים לתת. תודה רבה, הישיבה נעולה. 

הישיבה ננעלה בשעה 11:20






